Vrou betaal rekening ná vernedering op sosiale media‘n Skermskoot uit die kringtelevisiebeeldmateriaal. Die voorval waarin twee mense van Kaapstad summier by ŉ gewilde restaurant uitgestap het sonder om die rekening te vereffen, het nou ŉ nuwe wending geneem. Die voorval het Saterdag plaasgevind en beeldmateriaal van kringtelevisiekameras is hierna wyd op sosiale media gedeel. Sacha Geere het ná die video aan die lig gekom het na vore gekom en erken sy is die vrou in die video. Sy het egter die skuld op die man, Kyle Botha, gepak en aangevoer dat hy geweet het sy het nie geld om die rekening te betaal nie. Celeste Perry, een van die eienaars van The Fat Cactus-restaurant in Tuine in Kaapstad het Dinsdag gesê Geere het haar intussen kom sien en die rekening van R1 300 vereffen en ook ŉ fooitjie gelaat. Volgens Perry het Geere ook om verskoning gevra. “Ons gaan nie die geld van die kelnerin se salaris aftrek nie, en sy kry steeds haar fooitjie,” het Perry gesê. “Mense besef nie dat dit (onvereffende rekeninge) gewoonlik van die kelners se salarisse afgetrek word nie.” Perry het gesê Botha het Maandagaand gebel en gevra dat hulle die Facebook-plasing van die video moet verwyder en dat hy hulle sal kom betaal. Dit het nooit gebeur nie. Perry het die media-gehoor op Facebook bedank en gesê sy gaan nie ŉ saak aanhangig maak nie omdat sy voel die vernedering van die video wat soveel keer al gekyk is, genoeg straf is. “Dit het meer vir my oor die beginsel gegaan as die geld.” Volgens Perry sou hulle nie die geld teruggekry het nie as dit nie vir sosiale media was nie, en het daarom besluit om dit aan die Santa Shoebox-projek te skenk. “Hopelik dink mense in die toekoms twee keer voordat hulle so iets in enige restaurant doen,” het Perry gesê.